In-Nazzjon tirrapporta li qamu diversi mistoqsijiet dwar is-sehem ta’ omm is-Sindku tas-Sannat Philip Vella fil-film ta Angelina Jolie u Brad Pitt wara li ġiet ingaġġata f’kariga ta’ livell ta’ produzzjoni. Stejjer li jkomplu fil-paġni ta’ ġewwa jgħidu kif issejħet konferenza tal-aħbarijiet b’urġenza ilbieraħ wara li dan il-ġurnal ippubblika l-aħbar li l-Ministru tal-Ġustizzja Owen Bonniċi ma riedx iwieġeb jekk l-elezzjonijiet tal-Kunsilli lokali hux se jsiru f’Marzu li ġej jew le. Rapport ieħor jgħid li l-gvern Franċiż ħeġġeġ liċ-ċittadini Franċiżi jitilqu minn Sierra Leona bħala prekawzjoni minħabba l-marda tal-Ebola. Mill-qasam sportiv jingħad li Neptunes ġew inkurunati champions tal-kampjonat tas-sajf tal-waterpolo għall-ħames darba konsekuttiva. It- Times of Malta tgħid li l-ambaxxatriċi tal-Istati Uniti fil-Libja appellat biex jieqaf għal kollox il-ġlied f’dan il-pajjiż. Storja oħra tgħid li l-mara Ġermaniża li nżammet f’ċella għal lejl sħiħ wara li qadet tiżfen bil-bikini waqt il-festa f’Tas-Sliema, talbet maħfra mingħand Alla. l-orizzont tirrapporta l-konferenza tal-aħbarijiet li saret ilbieraħ dwar il-proċess ta’ konsultazzjoni biex l-elezzjonijiet tal-kunsilli lokali jsiru kull ħames snin u tikkwota lill-Ministru Owen Bonniċi jgħid li b’dan il-mod mhux se jkunu qed idgħajfu dawn l-elezzjonijiet. Dan il-ġurnal jgħid ukoll li fl-isfond tal-kritika ħarxa fil-miftuħ kontra t-tmexxija tal-Knisja Kattolika f’Malta, qed issir petizzjoni online favur l-Arċisqof Monsinjur Pawl Cremona filwaqt li qed jingħad li nhar l-Erbgħa filgħaxija se jinxtegħlu xemgħat quddiem ir-residenza tiegħu f’Ħ Attard bħala sinjal t’appoġġ. Rapport ieħor jgħid li fl-ewwel sena u nofs tal-Gvern mill-Parlament għaddew 46 att u kważi sitt mitt avviż legali. The Malta Independent tgħid li Persuni li jkunu fis-sakra jew taħt l-influwenza tad-droga ntbagħtu l-isptar Monti Karmeli u tiddeskrivi dan bħala abbuż tal-Pulizija. Rapport mill-qorti jikkwota mara li kienet taħdem bħala prostituta f’burdell fil-Gżira li qalet li hi kienet trattata bħala skjava mill-persuni li kienu jmexxu l-burdell. Tippubblika ritratt separat juri Baċir numru wieħed mixgħul hekk kif dan ġie inawgurat ilbieraħ filgħaxija. The Malta Business Weekly tgħid li skont ċifri proviżorji tal-uffiċċju Nazzjonali tal-Istatistika li ħarġu ilbieraħ, il-Prdott Gross Domestiku għat-tieni kwart ta’ din is-sena tela’ bi 2.9 fil-mija li jpoġġi lil Malta fuq nett mill-pajjiżi Ewropej.